વિક્રમ સંવત ર૦૭૩ના નૂતન વર્ષના સુપ્રભાતે આપનો રાશિ અધિપતિ શનિ વૃશ્ચિક રાશિ અને દશમ ભાવેથી પોતાની મંદ ગતિથી મુસાફરી આગળ વધારે છે અને આગળ વધતા એક ભાવ બદલે છે, પરંતુ બાદમાં વક્રી થઈ ફરીથી વર્ષના અંતે વૃશ્ચિક રાશિમાં જ દશમભાવે જોવા મળે છે. જ્યારે પરાક્રમેશ મંગળ વર્ષારંભે ધન રાશિ અને લાભ ભાવેથી પોતાનું ભ્રમણ શરૂ કરે છે અને પોતાની આગવી ગતિથી આગળ વધતા વર્ષાંતે કન્યા રાશિ અને અષ્ટમભાવે જોવા મળે છે જ્યારે સુખેશ શુક્ર વર્ષના આરંભે વૃશ્ચિક રાશિ અને દશમ ભાવેથી પોતાની મુસાફરી આગળ વધારે છે અને આગળ વધતા વર્ષાંતે કન્યા રાશિમાં અષ્ટમ ભાવે જોવા મળે છે. સૂર્ય અને બુધ વર્ષ દરમ્યાન સમગ્ર રાશિચક્ર પૂર્ણ કરે છે. ચંદ્ર રાશિચક્રનાં ચક્કરો પૂર્ણ કરે છે અને ત્રણેય ગ્રહો વર્ષાંતે ભાગ્યભાવે તુલા રાશિમાં જોવા મળે.